Betaler 24.500 for å gå ned i vekt: – Jeg har ikke telt kalorier
Berit testet «alle» dietter for å gå ned i vekt. Så endret hun metode. Og gikk ned 32 kg. Etter to graviditeter satt babykiloene bom fast for Berit Kaspara Fredheim. Kroppen var tung og energinivået lavt.  39-åringen har prøvd forskjellige metoder for å gå ned – dietter, shaker, trening og faste.  – Men ingenting har funket for meg. Det er nok mye selvdisiplin med i bildet, noe jeg ikke er så god på. Jeg har alltid lagt på meg lett. I januar 2023 kom Wegovy på det norske markedet. Fredheim leste om slankemedisinen med stor interesse. Da veide hun 110 kilo. – Jeg gikk til fastlegen min. Han mente det var en god idé å gi det et forsøk, sier hun til VG. Det første halve året gikk hun ned ca. en kilo en uken, forteller hun. Hun slet en ukes tid med magetrøbbel, oppkast og diaré, men har hatt lite plager med bivirkninger ellers. – I starten var jeg litt slapp, men det er jo ikke så rart når man er i kaloriunderskudd. Nå veier hun 78 kg 39-åringen oppsummerer det siste årets vektreise slik: – Jeg har ikke telt kalorier, men har spist så mye jeg orket hele veien. Det har i perioder vært rundt en tredjedel av det jeg spiste før. Slankemedisinen Wegovy fås bare på hvit resept, hvilket vil si at man må betale for den selv. Det hele har kostet henne 24.500 kroner så langt. Fredheim sier at det har vært verdt prisen og at hun også sparer penger på å spise mindre. – Nå har jeg halvert dosen fra 1 mg til 0,5 mg, og har ikke gått opp noe i vekt, selv om jeg nå spiser tilnærmet normalt. Jeg er ganske klar for å slutte på medisinen nå, og håper det går fint. Hun føler at hun har blitt flinkere til å slutte å spise når hun er mett, og ikke stappmett. I tillegg har hun gått fra klesstørrelse 2XL til medium eller large, noe som gjør at det er lettere å handle brukt eller arve. Derfor mener hun at hun totalt sett har spart mer enn det har kostet: – Jeg orker dessuten å jobbe mer. Som selvstendig næringsdrivende, pluss ansatt i familiebedriften, har det absolutt lønnet seg økonomisk, sier hun. – Krevende Ernæringsfysiolog Aslaug Drotningsvik er førsteamanuensis hos Universitetet i Bergen og har fedme og ernæring som kompetansefelt. Hun sier det er flott at det endelig finnes medikamenter som effektivt kan hjelpe den enkelte med vektreduksjon.  – Disse medikamentene kan være en god støtte i en livsstilsendring fordi de gjør det lettere å spise mindre. Det finnes alltid enkeltpersoner som klarer å gå ned mye helt på egen hånd, men for de fleste er det å gå ned 30, 40 eller 50 kg svært krevende, sier hun. Hun understreker at det likevel er viktig at medikamentene ikke er eneste tilnærming til vektreduksjon. Drotningsvik uttaler seg på generelt grunnlag. – I tillegg til medikamenter må man også få individuell hjelp og veiledning til å legge om til et sunt hverdagskosthold som man kan leve med over tid. Disse medisinene gjør det enklere å begrense matinntaket, ved å redusere sultfølelse hos den enkelte, sier hun. – Jeg råder til å bruke perioden med medisiner til å legge om til et sunnere kosthold og til å være veldig bevisst på mengden mat man spiser – det vil si hvor mye mat kroppen trenger for å holde en stabil vekt. Ved å være mer bevisst på eget kosthold og porsjonsstørrelser tror og håper jeg at de er bedre rustet til å klare seg uten medikamenter på sikt. Mange som skal ned i vekt, ønsker en rask vektreduksjon over kort tid. Da velger man gjerne dietter med svært lavt energiinnhold, sier Drotningsvik.  Slike dietter er vanskelig å holde i lengden, og mange ender opp med å gå opp igjen i vekt.  – Jeg anbefaler å ta utgangspunkt i eget kosthold og jobbe med å endre 1–3 vaner. Dette kan eksempelvis være for store porsjonsstørrelser til middag, småspising av snacks til kvelds eller andre vaner som bidrar til at vekten ikke går ned. Ofte vil disse endringene føre til en saktere vektreduksjon, men resultatet blir gjerne en livsstilsendring som holder over tid. Hun minner om at vektreduksjon er tålmodighetsprøve. – Men dersom man klarer å gå ned 1 kg hver måned, så tilsvarer dette fort 12 kg på et år.
Berit Fredheim gikk ned 32 kg ved hjelp av slankemedisinen Wegovy. Medisinen kom på det norske markedet i januar 2023 og koster Berit 24.500 kr så langt. Vektreduksjonen har hjulpet henne med å kjenne seg mett uten å overspise, og hun har gått fra 2XL til medium klesstørrelse. Ernæringsfysiolog Aslaug Drotningsvik mener medisinen kan hjelpe med vektreduksjon, men understreker viktigheten av individuell hjelp og veiledning for et sunt kosthold.